РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/406-21

13. октобар 2021. године

Б е о г р а д

ЗАПИСНИК

25. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ,ОДРЖАНЕ 8. ОКТОБРА 2021. ГОДИНЕ

 Седница је почела у 9 часова и 7 минута.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора: Александра Томић, Драгомир Карић, Ненад Крстић, Весна Стамболић, Снежана Р. Петровић, Наташа Љубишић, Зоран Томић, Ивана Поповић, Ана Белоица, Војислав Вујић, Илија Животић и Јасмина Каранац.

 Седници су присуствовали заменици одсутних чланова Одбора: Адријана Пуповац (заменик члана Одбора Оливере Недељковић) и Дијана Радовић (заменик члана Одбора Снежане Пауновић).

 Седници нису присуствовали чланови Одбора: Тихомир Петковић и Угљеша Марковић, нити њихови заменици.

 Седници су, на позив председника, присуствовали: Зоран Лакићевић, државни секретар у Министарству рударства и енергетике, Зоран Димитријевић, државни секретар у Министарству привреде, Дејан Стојановић, председник Удружења Топлане Србије; испред Агенције за енергетику Републике Србије седници су присуствовали: Дејан Поповић, председник Савета АЕРС, Негица Рајаков, Горан Петковић и Аца Марковић, чланови Савета АЕРС; из Привредне коморе Србије седници су присуствовали: Кристина Ђурић, директор Сектора за пружање подршке у заступању и заштити интереса чланова, Драгана Мацура, руководилац Центра за правне и економске иницијативе и политике и Бојана Тодоровић, самостални саветник у Центру за правне и економске иницијативе и политике; из ЈП Електропривреда Србије: Драган Влаисављевић, извршни директор за послове трговине електричном енергијом, Радован Станић, директор Дирекције за јавно снабдевање ЕПС Снабдевање и Јелена Благојевић, портпарол ЕПС.

 На предлог председника, Одбор је једногласно утврдио следећи

Д н е в н и р е д

1. Разматрање Информацијa о ценама и снабдевености тржишта енергената у Републици Србији;
2. Констатовање истека мандата члана Савета Комисије за заштиту конкуренције.

Прва тачка дневног реда **-Разматрање Информација о ценама и снабдевености тржишта енергената у Републици Србији**

 У уводним напоменама, Зоран Лакићевић, државни секретар у Министарству рударства и енергетике, изнео је да је, када је реч о стању цена и снабдевање гасом, дуга зима прошле године допринела да су испражњена складишта подземног гаса у целој Европи, изградња гасовода „Северни ток“ касни из различитих разлога, и дошло је до пораста трошкова транзита гаса преко Украјине. Русија је имала проблеме везане за интервенције на инсталацијама због пожара, а Кина је због високе стопе раста почела више да купује све енергенте, и гас и нафту. Све заједно је довело до поремећаја на тржишту и до наглог скока цене гаса на око 1 900 долара за 1000 m3, да би ових дана цена пала на 1 200 долара. На основу финансијских показатеља на тржишту гаса, очекује се стабилизација цена, посебно на крају сезоне. Када је реч о резервама гаса у Србији, очекује се да ће складиште гаса Банатски двор бити у пуном капацитету од 220 милиона плус 50 милиона m3 гаса до 15. октобра. Србија дневно добија око 6 милиона m3 гаса из Бугарске. Уколико буде неопходно више, гас ће се повлачити из складишта и до 15 милиона m3 дневно. То би задовољило потребе у грејној сезони, на основу пројекције потреба топлана у Србији за свим енергенатима, укључујући и гас. Цена гаса коју Србија плаћа далеко је испод садашње тржишне цене. Радиће се на продужењу Уговора који је на снази до краја 2021. године, уз могућност да се задржи, колико је могуће, нафтна формула у формирању цене гаса. Када је реч о електричној енергији, цена на тржишту осцилује, данас је 240 €/MWh, јуче је била 327 €/MWh, прекјуче 182 €/MWh. Цена струје према домаћинствима је стабилна и фиксна, према привреди је нешто другачија. Према привреди је цена до августа била релативно стабилна. Уговори са привредним субјектима се сада закључују по тржишној цени, која је данас око 270 €/MWh. Потреба за увозом електричне енергије за сада је врло мала. Уколико се заврши реконструкција Термоелектране ТЕНТ Б, до краја године не би било потребе за увозом електричне енергије. Српска берза је SEEPEX, а акционари берзе су ЕМС и ЕПЕКС СПОТ. Када је реч о нафти и нафтним дериватима, Србија има обавезне резерве за 30 до 40 дана унапред, и оперативне резерве за 4 дана. Нафте има у резерви довољно за 2 месеца резерви. Недавно је уговорена набавка 26 000 t сирове нафте, уговор ће бити потписан следеће недеље, а испорука је крајем месеца. У току је конкурс за набавку 12 000 t мазута, што се очекује до краја године. Крајем године обавезне резерве ће бити око 200 000 t. Поред тога, ради се на јавно приватном партнерству да би се обезбедио додатни складиштни простор од око 205 000 t. Тренутна цена даљинског грејања одређена када је тржишна вредност била у распону 430 до 470 долара за хиљаду m3.

 Дејан Поповић, председник Савета Агенције за енергетику Републике Србије, изнео је да Агенција регулише цене гарантованог снабдевања електричном енергијом, цене гарантованог снабдевања гасом и цене приступа свим енергетским мрежама. Задатак Агенције је да перманентно прати тржиште. Изнео је мишљење да се енормно увећање цене гаса у Европској унији неће одразити на Србију, бар до истека уговора са Гаспромом. Србија сваке године закључује нови уговор и повећање цене гаса на берзама не утиче на цену гаса у Србији. Захваљујући изградњи гасовода Турски ток, обезбеђена је дугорочна стабилност снабдевања гасом. Србија наредних тридесет година неће имати проблема са недостатком гаса. Када је реч о електричној енергији, ситуација је другачија. Србија има своју берзу. Цена електричне енергије је либерализована и на високом и на средњем напону, осим код домаћинстава, која електричну енергију плаћају по регулисаним ценама. Велики скок цена у току ове године је последица пандемије Корона вируса. Од јула 2021. године цена је почела нагло да се повећава. Закључно са септембром цена електричне енергије на европском тржишту је била око 110,10 €/MWh, а просечна цена за целу 2020. годину је била је 51,82 €/MWh. Када је реч о политици енергетске безбедности, политика није у надлежности АЕРС, већ Владе Републике Србије и ресорног Министарства. Снабдевеност електричном енергијом је задовољавајућа и поремећаја са снабдевањем неће бити, нарочито јер ЈП ЕПС снабдева преко 98% потрошача у Србији. ЕПС нема проблеме у производњи и ове године ће извршити свој задатак. Чување енергетске безбедности у Србији веома значајно, као и да се сачува ЕПС.

 Кристина Ђурић, директор Сектора за пружање подршке у заступању и заштити интереса чланова, упознала је Одбор о подацима којима располаже Привредна Комора Србије, које добија од својих чланова. Истакла је да нагли скок цена појединих енергената веома утиче на пословање. Макроекономска ситуација у Србији се оцењује као стабилна, што представља основу за остваривање високе стопе раста БДП-а од око 6,5% у 2021. години. Ванредна ситуација због пандемије у свету, неравнотежа понуде и тражње, раст цена енергената и транспортних трошкова, као и стварање залиха утицали су на раст цена пољопривредних и прехрамбених производа за 30%. Глобални раст цена, одразио се и на раст цена сировина и готових производа у Србији. Ипак, ове године је обезбеђена сировинска база за прехрамбену индустрију. Када је реч о снабдевању енергентима, у складу са Законом о енергетици, сви купци електричне енергије, осим домаћинстава и малих купаца, имају обавезу да електричну енергију набављају на тржишту и снабдевање се обавља на основу уговора о снабдевању, који се закључују углавном на годину дана. За време трајања уговора цена је непроменљива, а у моменту уговарања цена зависи од тренутних прилика на тржишту. Купац се може суочити и са нижим и са вишим ценама у односу на претходни уговор. Актуелно повећање цене утиче на цену коју купци сада уговарају за набавку електричне енергије. Снабдевач гарантује непромењивост цена током трајања уговора, тако да, и поред промена на тржишту, велики потрошачи имају сигурност снабдевања и стабилну цену у уговореном периоду. ПКС се обраћају привредни субјекти у вези са проблемом енормног повећања цена енергената, пре свега електричне енергије, али и гаса, што озбиљно угрожава ликвидност и рентабилност пословања компанија. Стране компаније које послују у Србији имају обавезу да објасне централама из ког разлога испоручилац електричне енергије повећава цену струје и за преко 100% у односу на претходни уговор. У условима пандемије, када је очување привреде и радних места примарни циљ, енормно повећање цена енерената може бити погубно за пословање привреде. Када се томе дода повећање цена сировина потребних за производњу у реалном сектору, одрживост пословања привреде је озбиљно доведена у питање. Према информацијама са HUDEX, тренд раста цене електричне енергије се наставља, што негативно утиче на индустријске потрошаче и сектор трговине, који најчешће у последњем кварталу календарске године обнављају уговоре за испоруку електричне енергије. Повећање цена енергената неминовно води повећању оперативних трошкова пословања који за последицу имају повећање цене финалних производа, па самим тим утичу не само на ликвидност реалног сектора, већ и на потрошаче, односно купце финалних производа. Проблем привредним друштвима представља и чињеница да је један од снабдевача електричном енергијом који је снабдевао већи број привредних друштава из области биљне производње и прехрамбене индустрије изгубио лиценцу за снабдевање. Из тог разлога привредна друштва су у неповољном положају обзиром да морају да преговарају са другим снабдевачем испоруку електричне енергије под притиском и по знатно неповољнијим условима. Србија као отворена привреда у земљама „еврозоне“ има главне спољнотрговинске партнере, и зависна је од увоза енергената, па се ефекти кризе могу пренети и на домаћу привреду. У оваквим ситуацијама потребна је брза реакција државе и координација у складу са могућностима економске политике и потребама привреде, у оквиру актуелне ситуације на међународном тржишту.

 Зоран Димитријевић, државни секретар у Министарству привреде, истакао је да Министарство привреде прати актуелна дешавања када су у питању цене енергената, електричне енергије и гаса. Поскупљења је било и до сада, али свако поскупљење у привредном сектору изазива одређене турбуленције. Тренутна ситуација је тежа, јер се из кризе изазване пандемијом Корона вируса, улази у енергетску кризу. Изразио је уверење да је криза краткотрајна и да ће доћи до стабилизације тржишта. Министарство привреде је кроз разне програме претходних година, као и 2021. године, определило одређена средства за помоћ привреди, посебно сектору малих и средњих предузећа. Привредници су указали на проблем повећања цене енергената, нарочито повећања цене електричне енергије од лета до сад. Криза није локалног карактера, већ има шире размере и Министарство привреде ће предузимати одређене мере за очување привредног амбијента. ЕПС је једно од најважнијих предузећа у Србији за очување привредног раста. Стратешки је веома важно да се одржи енергетски систем уз све постојеће тешкоће.

 Дејан Поповић, председник Савета АЕРС, изнео је да ни једно од предузећа за снабдевање електричном енергијом није изгубило лиценцу. У Србији има 26 предузећа регистованих за снабдевање електричном енергијом, од којих је 11 активно. Једно предузеће није испуњавало своје уговорне обавезе око преузимања баланса и вишеструко је превазишло гаранцију коју су приложили. ЕМС је раскинуо уговор, пребачени су на разервно снабдевање. Поступак за одузимање лиценце још није покренут. Уколико врате дугове, наставиће са снабдевањем.

 Дејан Стојановић, председник Удржења „Топлане Србије“ истакао је да, када је реч о снабдевености енергентима даљинских система грејања, потписани су уговори на нивоу 50% до 90% по енергентима. Уговори су охрабрујући за почетак грејне сезоне, која је у већини градова и општина почела. Обесхрабрујуће је да је раст цена природног гаса 30%, а мазута 50%. Цена угља који топлане набављају за 12, 5 динара у просеку по кг је идентична као што је била, а цена огревног дрвета је 5,25 динара по кг. Цена биомасе је порасла 20% до 25%. За берзанску цену природног гаса користи се нафтна формула. Предвиђа се за четврти квартал да ће цена са садашњих 300,41 долара за m3, порасти за још 12%, и биће близу 340 долара за m3, плус просечне мрежарине, приступ транспорту и дистрибуцији, који износе 9 динара. Од 60 топлана, седам је поднело захтев за корекцију цене, а поједини су тражили да се цене спусте, јер њихова калкулација према методологији за одређивање цена тако каже.

 Зоран Лакићевић, државни секретар у Министарству рударства и енергетике је додао да је цена даљинског грејања била формирана на основу цене гаса између 430 и 470 долара, када су формиране цене гаса.

 Председник Одбора је истакао да је поремећај на тржишту представља глобални и реагионални проблем. Када је реч о ценема електичне енергије, за становништво не мора да се брине. Цена електричне енергије се неће мењати, а већи део топлана у Србијио неће мењати цене у току 2021/22. године. Забринутост изазива раст трошкова у индустрији, посебно прехрамбеној.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

-да ли постоји неки вид државне помоћи по којој је могуће помоћи привреди, када је електична енергија у питању;

-да ли у министарствима постоје стручњаци или радне групе који раде на томе да се предвиди шта ће Србију чекати у наредна 3 или 6 месеци;

- да ли би Министарство привреде могло да буде иницијатор да се покрене акција повећања енергетске ефикасности, слично акцији Министарства рударства и енергетике да се повећа енергетска ефикасност објеката и хала.

 Истакнуто је да је седница Одбора сазвана у правом тренутку, и да се указује на постојеће проблеме са којима се грађани сусрећу. У разговару са грађанима на терену од летос је примеђено доста великих промена, најчешће код малих и средњих предузећа, за које повећање цена енергената од 30 или 40% представља велики проблем за пословање. Предложено је да Министарство привреде прецизира врсте помоћи малим и средњим предузећима.

 Изнето је је мишљење да је веома похвално што се седница Одбора одржава у тренутку када је неопходно и што је у правом тренутку пуштен у рад гасовод Турски ток који иде преко Бугарске. Србија је постала гасно чвориште што је велика предност за Србију, и омогућава редовно снабдевање. Предложено је да се за наредну седницу Одбора направи кратак извештај који би проближио грађанима мере државе, која ће помоћи привреди не само новцем, већ је способна да и организационо реши проблеме који неће довести до већих турбуленција када су цене у питању.

 Констатовано је да је охрабрујуће што су обезбеђене и расположиве резерве енергената, јер се на тај начин се гарантује сигурност у снабдевању енергентима, што је битна порука са седнице Одбора. Изнето је да је по прогнозама које су добијене од ЈП ЕПС и од Агенције за енергетику да постоји тренд раста и потребно је размишљати који су неопходни кораци да се помогне привреди која ће бити највише оштећена, нарочито када је у питању пласман производа на домаћем тржишту.

 Изнето је мишљење да је привредно економска ситуација изузетно тешка и због пандемије изазване Корана вирусом и изнето да постоји неколико начина да се привреда одржи, као и да се одрже привредне активности и да се заштити животни стандард грађана. Земље ЕУ имају своје кризне фондове, имају Европску банку, Централну банку која штампа новац и дели, Србија нема. Србија средства за свој развој треба да заради, привреда мора да заради. Један од примера заштите су једнократна и вишекратна давања становништву и привреди, али то су краткорочна решења. Озбиљнија решења су да се кроз јавне радове одржава ниво активности и реалног сектора који не зависи од буџета и није директан корисник буџетских средстава.

 Констатовано је да је тешка енергетска криза у свету, која ће тек да наступи. Важно је да се грађанима саопшти да ће наступајућа грејна сезона имати одређену стабилност. Истакнуто је да су правовремено донете исправне одлуке и да први пут Србија постаје транзитна земља за дистрибуцију гаса за друге земље. Такође су значајни и закони који су донети у Народној скупштини, о енергетици и о енергетској ефикасности. Важно је и што ће грађани моћи путем субвенција које буду добијали од државе да смање потрошњу енергије и да је рационално је користе.

 Изнето је мишљење да је неопходно да се Одбор и представници надлежних институција и органа периодично састају у овом саставу и да се у континуитету анализирају промене на тржишту енергетната, како би се што прецизније и што брже реаговало на глобалне изазове који су довели до кризе која се неће тако брзо окончати.

 У одговору на изнета мишљења и постављена питања, изнето је да нема никаквих програма и акција за подршку када је питању криза, за сада. У наредном периоду је могуће да се подрже привредници да обезбеде сопствене изворе енергије. Велике фабричке хале са огромним крововима, могу да буду добро место за соларне панеле који могу бити добро решење за смањење утицаја промена цена на тржишту. Када је реч о комисијама и радним телима у оквиру Министарста привреде, још увек формално нису конституисана, али су покренути разговори на ту тему. Интензивираће се састанци са циљем да се пружи подршка и помоћ и да се дају адекватна решења.

 Изнето је да је ЈП Електропривреда Србије доставило извештај за четврти квартал и позицију у снабдевању према привреди. Према извештају, 40% привреде је уговорило набавку електричне енергије за 2022. годину преко ЕПС снабдевања, док 60% није и ту је проблем. ЕПС је током зимског периода последњих 20 година увек морала да купује електричну енергију на тржишту, није имала довољно својих производних капацитета и ситуација се није променила. Док се не заврши ремонт највећег електропривредног блока од 650 MW, ЕПС је принуђен да уравнотежава свој портфељ на дневном нивоу, купујући електричну енергију. Направљен је Споразум са ЕП Републике Српске како би нам изашли у сусрет по питању цена и испоруке електричне енергије. Тиме би решили проблем на подношљив начин са становишта цена и плаћања. ЕПС је присутан на четири берзе. Српска берза је полу ликвидна и плитка. Када је реч о цени коштања електричне енергије, треба узети у обзир да се електрична енергија продаје на два тржишта. Једно је на гарантованом снабдевању а друго је према индустрији. Постоје два аспекта, од којих је један стриктно правни. Цена електричне енергије треба да омогући ликвидност ЕПС, краткорочно на шест месеци до годину дана, а питање цене се рефлектује и на период дужи од 4 године односно колико ће бити средстава за инвестиције и уравнотежење снабдевања према привреди, прерађивачкој и грађевинској индустрији. Потребно је да се има увид у цео привредни систем, како би се пронашло избалансирано решење.

 У дискусији су учествовали: Верољуб Арсић, Ивана Поповић, Драгомир Карић, Зоран Томић, Весна Стамболић, Снежана Петровић, Зоран Лакићевић, Дејан Поповић, Зоран Димитријевић, Дејан Стојановић и Кристина Ђуровић.

**Друга тачка дневног реда -** КОНСТАТОВАЊЕ ИСТЕКА МАНДАТА ЧЛАНА САВЕТА КОМИСИЈЕ ЗА ЗАШТИТУ КОНКУРЕНЦИЈЕ

 У оквиру ове тачке дневног реда, председник Одбора је подсетио да, према члану 23. став 3. Закона о заштити конкуренције („Службени гласник РС“, бр. 51/09 и 95/13), председника Комисије за заштиту конкуренције и чланове Савета Комисије бира и разрешава Народна скупштина на предлог надлежног одбора за послове трговине. Чланом 23. став 7. Закона регулисано је да се избор органа Комисије врши по јавном конкурсу који оглашава председник Народне скупштине, најкасније три месеца пре истека мандата председника Комисије и чланова Савета Комисије. (Органи Комисије су Савет Комисије и председник Комисије. Савет чине председник Комисије и четири члана - члан 22. Закона.)

 Одлуком Народне скупштине Републике Србије о избору члана Савета КЗК од 27. децембра 2016. године („Службени гласник РС“, број 106/16) за члана Савета је изабран Чедомир Радојчић, дипломирани правник, коме мандат истиче 27. децембра 2021. године.

 Према одредби члана 24. ст. 2. и 3. Закона о заштити конкуренције, наступање разлога за престанак мандата констатује надлежни скупштински одбор.

 Одбор је једногласно констатовао да мандат члана Савета Комисије за заштиту конкуренције Чедомира Радојчића истиче 27. децембра 2021. године, истеком времена на које је изабран.

 Овим су се стекли услови за покретање поступка за избор члана Савета Комисије за заштиту конкуренције, о чему је председник Одбора обавестио председника Народне скупштине и генералног секретара.

 Седница је закључена у 10 часова и 25 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић